Πληροφορίες: Τάνια Κατσάνη

**Αθήνα:** 02.08.2024

**Αρ. Πρωτ.:** 743

ΠΡΟΣ: κ. Α. Κόπτση, Περιφερειακό Δ/ντή Εκπαίδευσης Κεν. Μακεδονίας

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ζητά ενημέρωση και δεσμεύσεις για την ομαλή λειτουργεία των ειδικών σχολείων στην Πυλαία**»**

***Αξιότιμε κύριε Περ. Διευθυντή,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) *αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.*

*Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.*

Λίγες εβδομάδες πριν από την έναρξη του νέου σχολικού έτους, απευθυνόμαστε σε εσάς ώστε να λάβουμε ενημέρωση σχετικά με το μείζον ζήτημα της μεταστέγασης των τριών ειδικών σχολείων που στεγάζονται στην περιοχή της Πυλαίας (2ο ΕΕΕΕΚ Πυλαίας Χορτιάτη, ειδικό δημοτικό αυτισμού και νηπιαγωγείο αυτισμού) σε νέο κτίριο κατάλληλο και προσβάσιμο σε όλους εντός της ευρύτερης περιοχής, καθώς ούτε η Συνομοσπονδία ούτε οι Σύλλογοι γονέων έχουμε πληροφορηθεί για κάποιου είδους εξέλιξη. Στο παρόν επισυνάπτουμε και το έγγραφό μας με ημερομηνία 09.01.2024 και αρ. πρωτ. 26.

Όπως αντιλαμβάνεστε η έλλειψη ενημέρωσης προκαλεί έντονη ανησυχία και εντείνει την ανασφάλεια και την αβεβαιότητα των μαθητών, γονέων και εκπαιδευτικών των συγκεκριμένων σχολικών μονάδων.

Μετά τη δέσμευσή σας προς το αναπηρικό κίνημα για την έγκαιρη μεταστέγαση των τριών σχολικών μονάδων σε νέα κτίρια κατάλληλα και προσβάσιμα, η ΕΣΑμεΑ ζητά να ενημερωθεί σχετικά με τις ενέργειες που έχουν γίνει μέχρι σήμερα και αυτές που δρομολογούνται (για παράδειγμα, σχετικά με την ετοιμότητα και καταλληλότητα των νέων υποδομών, για το αίτημα προς την Περιφέρεια αναφορικά με τις μετακινήσεις των μαθητών, την ενημέρωση εκπαιδευτικών γονέων κλπ.).

Καθώς η έναρξη του νέου σχολικού έτους είναι πολύ κοντά, η ΕΣΑμεΑ ζητά τη διαβεβαίωση και την εκ νέου δέσμευση όλων των αρμόδιων υπηρεσιών ότι η σχολική χρονιά θα ξεκινήσει για τις μαθήτριες και τους μαθητές με αναπηρία σε όλη την Ελλάδα ταυτόχρονα και σε ίση βάση με όλους-ες, σε ένα κατάλληλο και προσβάσιμο σχολικό περιβάλλον, στην περιοχή τους.

***Κύριε Περ. Διευθυντή,***

Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Οι συνθήκες διαβίωσής τους πρέπει να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας.

Εν αναμονή της άμεσης ανταπόκρισής σας, σας ευχαριστούμε θερμά.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Υπουργού Παιδείας Θρησκευμάτων και Αθλητισμού, κ. Κ. Πιερρακάκη
* Γραφείο Υφυπουργού Παιδείας Θρησκευμάτων και Αθλητισμού, κας Ζ. Μακρή
* Γραφείο Γ.Γ. Πρωτοβάθμιας και Δευτεροβάθμιας Εκπαίδευσης και Ειδικής Αγωγής, κ. Ι. Κατσαρού
* Δ/νση Ειδικής Αγωγής και Εκπαίδευσης Υπ. ΠΑΙΘΑ
* Γραφείο Δημάρχου Πυλαίας - Χορτιάτη, κ. Ι. Καϊτεζίδη
* ΠΟΣΓΚΑμεΑ
* Σύλλογος Γονέων Κηδεμόνων 2ου ΕΕΕΕΚ Πυλαίας

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |